Amasambililo 7
Bushe Ukulongana Kwesu Kuba Shani?
Abena Kristu ba kubalilapo nga balongana, baleimba inyimbo no kupepa, e lyo balebelenga na Malembo no kulanshanyapo. Tabalekonka intambi nangu panono. (1 Abena Korinti 14:26) Ifi fine e fyo ciba na lintu twalongana.
Ifyo tusambilila fifuma mu Baibolo kabili filatwafwa. Pa Mulungu, aba mu cilonganino cimo na cimo balalongana ku kukutika ku lyashi ilifuma mu Baibolo ilya mamineti 30. Ili ilyashi lilanda pa Malembo ayatwafwa mu mikalile yesu muli shino inshiku sha-afya. Ifwe bonse balatukoselesha ukulakonkamo ilyo uulelanda ilyashi alebelenga Baibolo. Pa numa ye lyashi, kulaba Isambililo lya “Ulupungu lwa kwa Kalinda” pe awala limo. Pali ili isambililo, aba mu cilonganino bonse balakoseleshiwa ukulandapo pa cipande cili mu Ulupungu lwa kwa Kalinda ico tulesambilila. Ili isambililo lilatwafwa ukulakonka ifyo Baibolo isambilisha mu mikalile yesu. Ifilonganino ukucila 100,000 mwi sonde lyonse fisambilila ifyebo fimo fine.
Ukulongana ukutwafwa ukwishiba ukusambilisha. Twalikwata ubushiku na bumbi ubwa kulongana. Pali uku kulongana, tubalilapo Isambililo lya Baibolo Ilya pa Cilonganino ilya mamineti 30, ilitwafwa ukumfwikisha Amalembo no kusesema kwaba mu Baibolo. Pali ili isambililo, balepusha ifipusho e lyo abali mwi bumba baleasuka. Pa numa kulaba Isukulu lya Butumikishi Ilya Bulesa pa mamineti 30. Ico tubalilapo mwi sukulu, kulanshanya Amalembo ya mu Baibolo ayo twabelengeele kabela. Lyena abalembesha muli ili isukulu balalanda amalyashi ayepi. Kafundisha muli ili isukulu alamona ifyo umusambi alanda ilyashi pa kuti amwafwe ukulabelenga no kulalanda bwino amalyashi. (1 Timote 4:13) Na mu kulekelesha, tulakwata Ukulongana kwa Mulimo pa mamineti 30, umo tusambilila ifya kusambilisha abantu Baibolo. Muli uku kulongana, tulakwata amalyashi ne filangililo kabili kulaba no kwipushako bamo pa fyo bashimikila.
Nga mwaisa mu kulongana, mukasambilila ifintu ifisuma ukufuma mu Baibolo ifyo mukatemwa.—Esaya 54:13.
Finshi mukasambilila ku kulongana kwa Nte sha kwa Yehova?
Kulongana nshi mwingatemwa ukusangwako pali uku twalandapo?
bem_Latn bem_Latn bem_Latn bem_Latn bem_Latn bem_Latn bem_Latn bem_Latn